Mátészalka-Nyírbátor-Nyíregyháza és Nagykároly Egyesített Katonai Kormányzóság

Erősen ultranacionalista utat követő, militarizált hadúri klikk, mely az egykori Szabolcs vármegye területét fedi le.

Szomszédai: északról a Népköztársaság, északkeletről a Szatmári Unió, keletről a Szatmárnémeti Szabad Állam, délnyugatról a Negyedik Magyar Köztársaság, nyugatról a Feltiszai Kozák Hetmanátus, északkeletről pedig a Halott-erdő.

Történelem
A Garai Blokk 2022-es bukását követően a blokk jobboldali szárnya kivált a parlamentből és a Nagy Ínség ideje alatt a Nyírségbe vándorolt.

2022-2025
Két nagy hadúri klikk jött létre, az egyik Nyíregyháza, a másik Mátészalka központtal, amik hevesen versengtek egymással a Nyírség feletti fennhatóságért. Ezen kívül még több kisebb alakulat is létrejött, ám ezeket a két nagyobb frakció rövid úton beolvasztotta.

Az ukrán menekültek közül besorozott óriási létszámfölénye miatt végül a Nyíregyházai klikk került ki győztesen és 2025-ben legyőzte Nyírbátort. Ekkor Mátészalka feladta a harcot és elfogadta az egyesítést. Ezzel egyetlen nagy, hadúri államot hoztak létre, mely beékelődött a demokratizálódó Szatmári Unió és a belső káoszba fulladó Debrecen közé. Később átcsaptak a trianoni határon és annektálták a gyengén védett Nagykároly városát is, betagozva a területet a klikkbe.

Jelenleg
2033-ban a kétfrontos háború veszélye tartja vissza a Klikket Debrecen visszavételétől. A kommunista Vásárosnaménnyal erősen ellenséges viszonyban állnak.

Autonóm bábállamuk a feltiszai kozákok hetmanátusa.

Felépítés
A hadúri gazdaság erősen korporációs. Szakszervezetek és dolgozóvédelmi egyesületek nincsenek, minden munkavállalót a klikk területén létrehozott termelői testületekbe osztanak be, melyeket központilag irányítanak. A rendszer papíron jól működik, a vállalkozások rohamosan fejlődnek és a gazdaság meredeken ível felfelé. Ennek ellenére az alsó osztályok életkörülményei rosszak és a gazdasági fellendülés ellenére csak minimálisan javulnak.

Gazdaság
Fő bevételi forrásuk a mezőgazdasági termelés: ebben minden tekintetben élen járnak. Ezen kívül a Nagykárolyon át befutó erdélyi sókereskedelem megvámolása hoz jelentős bevételeket.

Az ország erősen militarizált, a gazdaság húzóágazata a jól képzett és felszerelt hadsereg, amely a területi integritás védelméért, illetve az esetleges későbbi hódításokért felel.

Vallás
A politikai éra erősen nacionalista és ultrakeresztény. A különböző keresztény felekezetek (katolikusok, reformátusok, görög katolikusok, ortodoxok) összefogásával az "Egyesített templom" létrehozásának és elterjesztésének kísérlete zajlik.

Hadsereg
Hadseregük nagy számú és jól felszerelt gyalogságból, illetve kiválóan képzett elit lovasság egyvelegéből áll, melyet a feltiszai kozákok és román segédcsapatok egészítenek ki. Nehézfegyver arzenáljuk szegényes. Bármiféle üzemanyagforrás híján a háború előttről visszamaradt harckocsikat szétszerelték. Ennek ellenére titkos kísérletek kezdődtek 2029-ben egy napraforgóolajból finomított biodízel által hajtott könnyű páncélos, az "Acélszöcske" létrehozására. Tömeggyártása folyamatban.